Document ID: 31999R2390

Komisijas Regula (EK) Nr. 2390/1999
(1999. gada 25. oktobris),
ar ko nosaka sīki izstrādātus piemērošanas noteikumus Regulai (EK) Nr. 1663/95 attiecībā uz tās norēķinu informācijas formu un saturu, kura dalībvalstīm ir jāglabā pieejama Komisijai ELVGF Garantiju nodaļas grāmatojumu noskaidrošanas mērķiem
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1970. gada 21. aprīļa Regulu (EEK) Nr. 729/70 par kopējās lauksaimniecības politikas finansēšanu [1], kurā jaunākie grozījumi izdarīti ar Regulu (EK) Nr. 1287/95 [2], un jo īpaši tās 4. panta 6. punktu,
ņemot vērā Komisijas 1995. gada 7. jūlija Regulu (EK) Nr. 1663/95, ar ko nosaka sīki izstrādātus noteikumus Padomes Regulas (EEK) Nr. 729/70 piemērošanai attiecībā uz ELVGF Garantiju nodaļas grāmatojumu noskaidrošanas procedūru [3], kurā jaunākie grozījumi izdarīti ar Regulu (EK) Nr. 2245/1999 [4], un jo īpaši tās 2. panta 3. punktu,
tā kā:
(1) Ir jānosaka Regulas (EK) Nr. 1663/95 2. panta 1. punktā minētās norēķinu informācijas forma un saturs un jāatceļ Komisijas 1999. gada 3. oktobra Lēmums C (96) 2732, ar ko nosaka sīki izstrādātus noteikumus Regulas (EK) Nr. 1663/95 piemērošanai attiecībā uz tās norēķinu informācijas formu un saturu, kura dalībvalstīm ir jāglabā pieejama Komisijai ELVGF Garantiju nodaļas grāmatojumu noskaidrošanas mērķiem.
(2) Ir jāparedz pietiekams laikposms, lai dalībvalstis varētu izdarīt visas izmaiņas savās datoru sistēmās, un attiecīgi I pielikumā ir jānošķir dati, kam ir jābūt pieejamiem 2000. finanšu gadā, kurš sākas 1999. gada 16. oktobrī, un dati, kam ir jābūt pieejamiem 2001. finanšu gadā, kurš sākas 2000. gada 16. oktobrī.
(3) Ir jānodrošina datorizētā formā nosūtītās informācijas konfidencialitāte un drošība.
(4) Eiropas Lauksaimniecības virzības un garantiju fonda komiteja nav sniegusi atzinumu termiņā, ko noteicis tās priekšsēdētājs,
IR PIEŅĒMUSI ŠO REGULU.
1. pants
Šīs regulas I pielikums ("X tabula") un II pielikums (tehniskās specifikācijas datņu nosūtīšanai ELVGF) un III pielikums ("Atgādne") nosaka Regulas (EK) Nr. 1663/95 2. panta 1. punktā minētās norēķinu informācijas formu, saturu un to, kā tā ir nosūtāma.
2. pants
1. Attiecībā uz katru atsevišķu darbību, kas ir ELVGF Garantiju nodaļas maksājumi un ieņēmumi, katra dalībvalsts glabā Komisijai pieejamu visu informāciju ar norādi "X", "A" vai "B" pa budžeta posteņiem I pielikuma tabulā. Šī informācija ir jāglabā datorizētu ierakstu formā.
2. Pēc rakstiska Komisijas lūguma un vienīgi dokumentu un klātienes pārbaužu sagatavošanas nolūkā koordinējošās iestādes saskaņā ar tehniskajām specifikācijām, kas noteiktas II pielikumā, 30 dienu laikā nosūta Komisijai šādus datorizētus ierakstus.
3. Komisija nodrošina dalībvalstu nosūtītās informācijas konfidencialitāti un drošību.
3. pants
Ar šo atceļ Komisijas Lēmumu C (96) 2732.
4. pants
Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī.
To piemēro no 1999. gada 16. oktobra.
Regula uzliek saistības kopumā un ir tieši piemērojama visās dalībvalstīs.
Briselē, 1999. gada 25. oktobrī

Labels: 4
6
12
18
15